Diabierna anochi a tuma luga e magno evento deportivo Ronde van Aruba 2024. Prome Minister Evelyn Wever-Croes tabata presente na Marinierskazerne na unda el a duna un discurso cortico prome cu e evento a cuminsa. Ronde van Aruba ta un evento deportivo hopi conoci y gusta pa esnan cu ta den e mundo di coremento, mirando cu e ta un reto hopi grandi pa cada un di nan como deportista.
Evento a cuminsa pa 8or di anochi na Marinierskazerne, y a conta cu alrededor di 700 partcipante cu a core rond di Aruba, pa termina den oranan di mainta bek na Marinierskazerne. Pa e competencia aki, tabata tin atletanan den grupo y individual.
Prome Minister a expresa, cu pa presencia e comienso di Ronde van Aruba, na unda tur e atletanan a prepara pa cuminsa, tawata un sentimento particular, na unda por sinti e vibracion di positivismo, y e amor cu cada atleta tin pa e deporte di coremento. Pasobra, pa por logra competi den un evento di e maginitud aki, ta tuma hopi dedicacion, disciplina, determinacion, y e deseo pa por yega te na final exitosamente.
"Como Prome Minister di pais Aruba, mi ta hopi orguyoso di cada un di e atletanan cu a tuma e reto aki di participa na Ronde van Aruba. Un danki na Marinierskazerne pa organisa e evento aki, y na tur e sponsornan cu a haci esaki posibel. Por ultimo, mi kier a gradici tur e participantenan pa ta un inspiracion pa cada un di nos, y pa nan contribucion na engrandece deporte na Aruba", Prome Minister a epxresa.
Pabien na tur participante y na e ganadonan di Ronde van Aruba